Papersnake/gushiwen huggingface dataset:
临江仙
贺铸（宋代）

翡翠楼高帘幕薄，温家小玉妆台。画眉难称怯人催。羞从面色起，娇逐语声来。
门外木兰花艇子，垂杨风扫纤埃。平湖一镜绿萍开。缓歌轻调笑，薄暮采莲回。
磻溪钓图二首 其一
叶颙（元代）

渭水风生两鬓秋，平生意在钓吞舟。如何八百封侯国，也逐鲸鱼竞上钩。
鹊桥仙
欧阳修（宋代）

月波清霁，烟容明淡，灵汉旧期还至。鹊迎桥路接天津，映夹岸、还榆点缀。

云屏未卷，仙鸡催晓，肠断去年情味。多应天意不教长，恁恐把、欢娱容易。
愆期
洪皓（宋代）

日长岑寂度如年，然诺胡为我辈骞。
渐入清和宜枉驾，坐邀勿讶亟挥鞭。
菩萨蛮
吴兰畹（清代）

丁香双绾同心缕。绿窗燕子呢喃语。萱草满庭芳。难将忧暂忘。

绣帘垂永昼。篆缕销金兽。残梦记难真。匆匆日又曛。
次友人春日见寄韵
汪泽民（元代）

清景行行一径苔，兰樽特为晚春开。
绿阴青紫犹堪赏，昨日游人自不来。
诸葛公墓
魏际瑞（明代）

定军山下柏蒙茸，旷古精诚在此中。三尺孤坟犹汉土，一生心此毕秋风。

孙曹未灭成何世，天地无知丧此公。千载伤情惟杜宇，年年啼血树头红。
吴门田家十咏 其四
毛珝（宋代）

今年田事谢苍苍，尽有瓶罂卒岁藏。只恐主家增斛面，双鸡先把献监庄。
【中吕】山坡羊过青哥儿
曾瑞（元代）

过分水关
山如佛髻，人登鳌背，穿云石磴盘松桧。一关围，万山齐，龙蟠虎踞东南地。岭头两分了银汉水。高，天外倚；低，云涧底。
行人驱驰不易，更那堪暮秋天气，拂面西风透客衣。山雨霏微，草虫啾唧。身上淋漓，脚底沾泥。痛恨杀仡情鹧鸪啼，行不得。
云山叠翠，枫林如醉，潇潇景物添秋意。过山围，渡山溪，扬鞭举棹非容易。区区只因名利逼。思，家万里。愁，何日归。
飘零
飘零客寄，困长途尘满征衣，泣露秋虫助客悲。泪眼昏迷，病体尪羸，无甚亲戚，谁肯扶持。行不动哥哥鹧鸪啼，人心碎。
卜算子 辞世
孙不二（金朝）

握固披衣候。水火频交媾。万道霞光海底生，一撞三关透。

仙乐频频奏。常饮醍醐酒。妙药都来顷刻间，九转金丹就。
大圣乐（次施中山蒲节韵）
周密（宋代）

虹雨霉风，翠萦苹渚，锦翻葵径。正小亭、曲沼幽深，簟枕梦回，苔色槐阴清润。暗忆兰汤初洗玉，衬碧雾笼绡垂蕙领。轻妆了，袅凉花绛缕，香满鸾镜。

人闲午迟漏永。看双燕将雏穿藻井。喜玉壶无暑，凉涵荷气，波摇帘影。画舸西湖浑如旧，又菰冷蒲香惊梦醒。归舟晚，听谁家、紫箫声近。
偈二十二首
释子淳（宋代）

杓柄笊篱权在手，放行把住非窠臼。
二时斋粥在精专，自利利他功不朽。
梅花百咏 其三十七 定性
李江（明代）

钟于阳德老蓬壶，九九消寒恰写图。天地有形机轴巧，风埃无路梦魂俱。

妙中信若三神绝，虚处茫然万虑除。我恨程门今不及，百年霜雪独清癯。
玄珠歌 其二
张果（唐代）

宫阙楼台表道躯，不留命本敌洪炉。元神散走枯庭在，抛尽玄珠一物无。
倚栏即景
何梦桂（宋代）

落日青山外，寒烟古树头。犬声隔村落，渔火半汀洲。

兴废江郊屋，行藏野渡舟。夜深风雨恶，人尚倚层楼。
用韵示成父
赵蕃（宋代）

林动风微扫，庭空月正方。不知昼已短，但觉夜初长。

了了游乖旧，骎骎老至将。街头卖紫角，瓮里洒鹅黄。
咏鸢飞鱼跃亭残句
戴希文（元代）

西郭云连沙树晚，前池风荐水花凉。
太常引·化工幻出是非囊
姬翼（元代）

化工幻出是非囊。般递利名场。痴子竞商量。便迷却、家园故乡。摧残冰雪，忧愁风雨，几度变炎凉。一念果难忘。受万劫、轮回自当。
送王恭父监丞倅潼川
杨万里（宋代）

淡墨抡魁政少年，蓬山璧水得诗仙。集贤学士看文笔，国子先生费酒钱。

濯锦江头频入梦，桃花水面送归船。平分风月真聊尔，不日来朝尺五天。
重阳日即事
李适（唐代）

令节晓澄霁，四郊烟霭空。天清白露洁，菊散黄金丛。

寡德荷天贶，顺时休百工。岂怀歌钟乐，思为君臣同。

至化在亭育，相成资始终。未知康衢咏，所仰惟年丰。
归自罗浮访黎碧江表兄论旧
庞嵩（明代）

半空飞舄来过此，物态悲欢取次看。新雨室兰随地长，故园风次各天寒。

江鱼泼剌音书少，路马驱驰驻足难。明发扁舟又言别，酒旗愁见动江干。
宿刘仲悦山斋
周端臣（宋代）

欹枕萧斋酒易醒，夜来愁杀庾兰成。
一窗明月人无寐，满地落花春薄情。
隔屋有山云气冷，傍檐多竹马声清。
如君得此闲居趣，未羡人间利禄荣。
送王循道赴省试四首 其一
孙觌（宋代）

龙扰已可屠，瓠坚今可攻。不辞千金费，莫计五石容。

藏器古有待，用大难为工。平生不龟手，伫此一战封。
踏莎行 其二 题周宝蹬坐月浣花图
尤侗（清代）

坐月青莲，浣花工部。闺房之秀兼佳趣。燃脂写出丽人行，风鬟雨髻姗姗步。

碧杜红兰，明珠翠羽。药房移傍湘君住。可怜荡子不归家，长吟荡妇秋思赋。
重九後风雨不止遂作小寒
陆游（宋代）

夜长稚子添书课，霜近衰翁忆醉乡。
尽道吴中时节晚，菊花也有一枝黄。
登寺中萧疎极甚不见一僧独坐云堂数刻口占
卫泾（宋代）

萧条古寺僧何处，痴坐方床午漏长。
怪我溪山惯来往，不憔鱼鸟解相忘。
钟山之子被戮
《山海经》（先秦）

钟山，其子曰鼓，其状人面而龙身，是与钦䲹杀葆江于昆仑之身，帝乃戮之钟山之东曰鳐崖。钦䲹化为大鹗，其状如雕而墨文白首，赤喙而虎爪，其音如晨鹄，见则有大兵；鼓亦化为鵕鸟，其状如鸱，赤足而直喙，黄文而白首，其音如鹄，见即其邑大旱。
宫词 其五
花蕊夫人徐氏（唐代）

殿名新立号重光，岛上亭台尽改张。但是一人行幸处，黄金阁子锁牙床。
杨柳
陈景沂（唐代）

美笑千黄金，驻景双白璧。
东风杨柳津，几度千丝碧。
款款白面郎，画舫宫样妆。
新堤五里长，回头意悠扬。
幽人兴不忙，得志汀草芳。
次韵春游别说道二首
黄庭坚（宋代）

青春倚江阁，万象客愁中。
江水不胜绿，檐花无赖红。
欹斜半帘日，留滞一帆风。
携手离筵上，清樽不易空。
蓦山溪·孤村冬杪
佚名（宋代）

孤村冬杪，有景真堪画。茅舍绕疏篱，见一枝、寒梅潇洒。欲将诗句，拟待说包容，辞未尽，意悠悠，难把精神写。临溪疏影，都是前人话。此外更何如，更须索、良工描下。明窗净几，长做小图看，高楼笛，尽教吹，不怕随声谢。
越溪女
宋登春（明代）

越溪素足女，婉笑青眉扬。
泛水采芙蓉，归来衣更香。
江南
李群玉（唐代）

鳞鳞别浦起微波，泛泛轻舟桃叶歌。

斜雪北风何处宿，江南一路酒旗多。
题归梦
李贺（唐代）

长安风雨夜，书客梦昌谷。怡怡中堂笑，小弟栽涧菉。

家门厚重意，望我饱饥腹。劳劳一寸心，灯花照鱼目。
徐子与至都下同梁思伯过访得寒字
黎民表（明代）

绨袍犹接故人欢，尊酒同挥雨雪寒。草积射堂初解𨛦，花明燕阙复弹冠。

交游渐觉青云尽，世路从知白首难。画省愿君还并入，烽尘今已静桑乾。
题李粹伯晦庵
曾协（宋代）

天道有消息，物理兼屈伸。
鸟匿定将击，龙蛰以存身。
卷舒虽不同，为用常相因。
老聃晞发时，恝然似非人。
岐体尚可堕，外物真埃尘。
信知犹龙姿，涵养知几春。
寂寥千载下，裔孙岂其伦。
磊落感意气，峥嵘富精神。
乃以晦自居，悠然近天真。
渔樵欲争席，鸥鸟行相亲。
形谍不可掩，眉端已津津。
风云一朝便，垂天起潜鳞。
句 其二
释尚能（宋代）

泣珠泉路通关市，种玉仙翁寄版图。
鹧鸪天 宫体八首
元好问（金朝）

候馆灯昏雨送凉，
小楼人静月侵床。
多情却被无情恼，
今夜还如昨夜长。
金屋暖，玉炉香。
春风都属富家郎。
西园何限相思树，
辛苦梅花候海棠。
石溪二梅佳甚玩索晚归
艾性夫（元代）

山根短日堕寒影，溪上乱风吹结衣。
自怜野性老尚癖，逢着梅花便不归。
熙宁丁巳蜡祭致斋玉津东园雪中与监礼莘老学士同游西园 其六
彭汝砺（宋代）

飘飘亭观贴云浮，知是蓬瀛第几洲。天子焦劳游乐少，池台鱼鸟自悠悠。
述古
白玉蟾（宋代）

黍大青混沌，此即万化鞘。
盘古不得窥，凿之忽七竅。
太朴既脱手，银蝠乃夜啸。
乾坤两饼分，日月变丸跳。
九鸦方爇天，致渠共工斗。
额血不周山，山裂天西漏。
娲皇炼彩石，一发大庭笑。
宓犧方蛇蟠，商契亦燕鷇。
碧筒
谢薖（宋代）

君不见韩潮州，银作饮盏誇工倕。镌花镂松太琐碎，何言豪士倕尔为。

又不见六一翁，尝吟鹦鹉红螺诗。华堂一釂岂不乐，清歌劝酒须蛾眉。

吾侪山人宁有此，竞折圆荷为饮器。细倾初作露珠圆，满引忽惊云液碎。

鼻中寂寂闻妙香，舌本徐徐识真味。采莲当殽花当妓，岂有登临百金费。

安得城西十顷塘，水光容裔暑风凉。时引碧筒如象鼻，仍看翠盖立霓裳。
泰之用欧苏颍中故事再作五绝勉强继韵 其四
王十朋（宋代）

煮海神功不计场，逼真冷焰夺春芳。东君深恐成堆积，急遣雷公唤阿香。
上冬日田园杂兴十二绝自晨至午，起居饮食皆
范成大（宋代）

北砦教回挝鼓远，东禅饭熟打钟频。
小童三唤先生起，日满东窗暖似春。
陪李端叔游颖昌西湖三首 其二
孔夷（宋代）

楼影摇波到碧空，拒霜无数隔堤红。只应明夜关山月，怜我相思不寐中。
赠谭倚
白玉蟾（宋代）

丹山金鸑鷟，绛阙玉麒麟。
气宇秋潭月，文章阆苑春。
青云露如掌，策骑上龙津。
阅淮安石堤诗以纪事
弘历（清代）

射阳古泽国，诸水汇入海。自从黄夺淮，其危乃更倍。

南北咽喉黄，城郭不可改。初犹患黄灌，闾阎无宁载。

皇祖排瀹之，六巡劳𣞶橇。乃得清畅流，何必安东委。

治河谢未能，绳武廑实每。辛未载经斯，安乂仰遗楷。

惟是堤埒城，土自较石殆。发帑命更筑，今来工早罢。

田庐资保固，苍赤庶乐恺。永言识其详，癸酉事心骇。
芙蓉馆
陈岩（宋代）

拂壁留诗墨尚鲜，如今屈指五年前。
直须强健常来此，到老宁消几五年。
次韵抱拙即事
胡仲弓（宋代）

一啸立东皋，轻寒侵二毛。
晓光浮野草，春色染夭桃。
有水池添满，无云山更高。
清源何日约，扫石共歌骚。
岭表赋
谢灵运（南北朝）

见五渎之东写，睹六水之南驰，挥灵海之委输，孰石穴之永归。

若乃长山款跨，外内乖隔，下无伏流，上无夷迹，麕兔望冈而旋归，鸿雁睹峰而反翮。既陟麓而践坂，遂升降於山畔。顾后路之倾巘，眺前磴之绝岸。看朝云之抱岫，听夕流之注涧。罗石棋布，怪谲横越。非山非阜，如楼如阙。斑采类绣，明白若月。萝蔓绝攀，苔衣流滑。
观裴秀才松石障歌
皎然（唐代）

谁工此松唯拂墨，巧思丹青营不得。初写松梢风正生，

此中势与真松争。高柯细叶动飒飒，乍听幽飗如有声。

左右双松更奇绝，龙鳞麈尾仍半折。经春寒色聚不散，

逼座阴阴将下雪。荆门石状凌玙璠，蹙成数片倚松根。

何年蒨蒨苔黏迹，几夜潺潺水击痕。裴生诗家后来客，

为我开图玩松石。对之自有高世心，何事劳君上山屐。
三姝媚
朱祖谋（清代）

江城寒食后。倚深尊难浇，酽愁如酒。梦迹楼台，半柳憔花悴，暗如春绣。

坐暝层帘，重步影、红香三嗅。金缕休催，摘索空枝，玉纤冰透。

天上瑶华别久。料抱得秦筝，艳阳弹瘦。泪雨罗窗，有镜鸾亲见，病云眉岫。

讳说春寒，斟酌到、凭高双袖。断送梨花空苑，东风认否。
至扬州
文天祥（宋代）

扫退蜣蜋枕败墙，一朝何止九回肠。
睡馀扪虱沉沉坐，偏觉人间白昼长。
边君生日来访时近中秋不虞雷雹二首 其二
李梦阳（明代）

雹过天仍雨，庭空晚复雷。连床慨往昔，阻马得徘徊。

暗蕊香宾席，秋灯焰寿杯。非君有家庆，肯放夜轺回。
春愁
韦庄（唐代）

寓思本多伤，逢春恨更长。露沾湘竹泪，花堕越梅妆。

睡怯交加梦，闲倾潋滟觞。后庭人不到，斜月上松篁。
闻苏眉山谪守英州作
贺铸（宋代）

岭首登临楚粤分，披襟先喜得南薰。
座隅鹏鸟敢要赋，溪下鳄鱼知畏文。
酒洗黄茅瘴时雨，啸驱碧落洞中云。
高才何假江山助，未拟区区咏五君。
酒病偶作
皮日休（唐代）

郁林步障昼遮明，一炷浓香养病酲。

何事晚来还欲饮，隔墙闻卖蛤蜊声。
遗偈
俨和尚（宋代）

四大之身，水月空云。一轮湛湛，廓落乾坤。
颂古十二首 其一
释法泰（宋代）

朝三暮四一何少，暮四朝三何太多。多少未能知数量，有无从此见殽讹。

不殽讹，唵苏嚧，㗭哩萨婆诃。
芦
宋祁（宋代）

溪芦得种庭轩下，翠色虽新野色销。
要待九秋风雨后，冷梢危叶作萧萧。
幽园即事四首
王洋（宋代）

篱边杨格似罗敷，袅袅娉娉十五馀。
无赖风光相料理，忽看柯叶可藏乌。
酬方梦也见赠次元韵 其一
释今无（明代）

谈禅道韵维摩诘，文字功勋郭子仪。辽左雪中难寄语，长干竹里喜联诗。

云侵夏榻书千帙，眼寄高峰杖一枝。若问曹源真滴水，总从清坐坐忘时。
送菜徐秀才
李新（宋代）

食荠已甘予口，送荼聊苦君肠。
见说舐碪无分，借令轑釜何妨。
鹿葱花
晏殊（宋代）

宫后扇开青雉尾，羽人衣翦赤霜文。
农皇药录真无谓，不向萱丛辩纠纷。
伯父挽诗二首 其二
刘攽（宋代）

民思常在去，令德久犹存。恸哭新阡树，迟疑旧里门。

大招声断绝，丹旐影翩翻。后日谈随会，人知叹九原。
寓居等慈寺感怀
赵善傅（宋代）

钦从王命寄招提，寂寂荒阶绿草齐。
明月夜深接佛阁，看来不比汴梁时。
题武侯庙
李复（宋代）

天厌炎灵暗不开，欲吹余烬发寒灰。
强因徐庶南阳起，能枉周瑜赤壁来。
常见英风吹草木，尚存精魄动云雷。
西南遗爱无时歇，不逐长江去不回。
赞郑贞娘
陈赞（宋代）

宋王南奔闽海头，至元铁骑震山丘。
守臣不识归降耻，处女独山污辱羞。
云气古今和恨结，潮声日夜带哀流。
死生大义须臾事，留取芳名几百秋。
久阴初晴奉陪宫使枢密观梅
范冲（宋代）

扫尽阴氛尽见春，荒山风物一时新。谪仙自是和羹手，聊与梅花作主人。
秋夜同永叔看月
梅尧臣（宋代）

青天有右目，昏明不常开。
常时翳云气，古监生莓苔。
秋夜特清彻，乃顾渐西回。
灵兔不捣药，是夜无纤埃。
与君玩流景，置酒临层台。
单衣湿白露，鸣鴈方南来。
以言欢未终，鴈声一何哀。
夜宿桃源县令长黄虬峰过访遂邀宴酒中赠谢
尹台（明代）

七月大野号天风，黄河浊浪高排空。桃源县前系孤缆，楼船夜宿星雾中。

桃源县尹余邦彦，扁舟截浪来相见。鸣金列炬闹深霄，吹竹系丝谐高宴。

情欢意洽席屡移，忽忆长安对月时。华省官閒留客醉，仙堂人远惙余思。

十年归卧沧江流，何知此地逢故游。剧谈纵饮不知倦，高歌似动鬼神愁。

半酣月落参复横，冯夷起舞蛟鼍迎。川妃水后互出没，翠蕤云梢分纵横。

别君黄鹄不返顾，挥手且入神京去。脱谢惭乏吕虔刀，新诗裁云赠尺素。
春别
章碣（唐代）

掷下篱觞指乱山，趋程不待凤笙残。花边马嚼金衔去，楼上人垂玉箸看。

柳陌虽然风袅袅，葱河犹自雪漫漫。殷勤莫厌貂裘重，恐犯三边五月寒。
和陶渊明饮酒诗
滕岑（宋代）

昔人揣才力，宁隐不愿仕。
仕者要及物，隐者止为己。
禄丰责已要，外劳中愧耻。
何如未仕时，优游安井里。
吾观隐者传，沉湎亦见纪。
而於公卿辈，小累讥不止。
布衣有真乐，势位何足恃。
春日留别（一作惜别）
张籍（唐代）

游人欲别离，半醉对花枝。看著春又晚，莫轻少年时。

临行记分处，回首是相思。各向天涯去，重来未可期。
晓起
赵崇鉘（宋代）

雨漂窗纸湿成瑕，风历瓷瓶卧枕沙。
晓起无悰饧粥冷，自添新水救梨花。
和罗隐诗再题多景楼
王奕（元代）

老了英雄费了吟，鹿儿化马不消寻。死生寿夭苍生命，治乱存亡上帝心。

嶓冢西来山叠叠，焦金东望海深深。眼前参透坎中画，始识恒河只寸涔。
维心以诗送花果栽次韵
葛胜仲（宋代）

奉乞花栽旋旋移，退师老圃自安时。新荄应待天阳发，生意先从地脉知。

异县聊寻郭驼传，他年敢忘角弓诗。庭柯只作怡颜具，肯比侯封逐利宜。
相扑儿
赵文（宋代）

一儿攀肩猿上枝，一儿接臂倒立之。
立者忽作踞地伏，攀者引头立其足。
飞跳倏忽何轻翾，怜尔骨节柔如绵。
少年屈折支体软，红锦缠头酒论碗。
此儿巧捷未足称，江南何限无骨人。
呈恩主户部郎中
李新（宋代）

翠轺行色倦秋阴，且听新来泽圉吟。
云起已知山有助，鸟啼争柰竹无心。
斗光指客求佳气，桐尾收烟得好音。
他日谷通千里信，西风吹雁亦浮沉。
初秋社集同用飞花二韵 其一
邓云霄（明代）

华馆辟风扉，疏林澹晚辉。星随座密叶，叶共羽觞飞。

秋色清于酒，云光薄似衣。良宵须尽兴，明月待人归。
醉花阴
陆茜（清代）

听响连环双玉铰，睡起春寒峭。久雨乍晴初，帘幕窗纱，花影因风掉。

惜春心事知多少。闲把阑干靠。无赖是东皇，央及伊行，休送年光老。
示如法禅人
释原妙（宋代）

如如不动法中王，举足无非是道场。
不到水穷云尽处，争知觌面是檀郎。
日出堂上饮
王安石（宋代）

日出堂上饮，日西未云休。
主人笑而歌，客子叹以愀。
指此堂上笑，始生在岩幽。
雨露饱所滋，凌云亦千秋。
所托愿求久，何言值君收。
乃令卑湿地，百蚁上穷锼。
丹青空外好，镇压已堪忧。
为君重去之，不使一蚁留。
蚁力虽云小，能生万蚍蜉。
又能高其础，不尔继者稠。
语客且勿然，百年等浮沤。
为客当酌酒，何豫主人谋。
清夜琴兴
白居易（唐代）

月出鸟栖尽，寂然坐空林。是时心境闲，可以弹素琴。

清泠由木性，恬澹随人心。心积和平气，木应正始音。

响馀群动息，曲罢秋夜深。正声感元化，天地清沉沉。
偈颂一百零二首
释绍昙（宋代）

西风簇浪花，太湖连底冻。
冷照玉奁清，一片无瑕缝。
面目分明，眼睛定动。
不墯虚凝裂万差，漆桶漆桶。
县圃十绝和朱待制 其六
薛抗（宋代）

五斗虽甚微，偃鼠饮满腹。大书归来赋，有味数过读。
次韵王给事观殿试唱名 其三
韩驹（宋代）

漠漠春云晚自生，广寒宫里未为清。花深曲水潺湲出，柳暗长为胧𦝰明。

月近频移鳷鹊影，庭空自乐鸟乌声。此时欲寄王摩诘，字字烦君子细更。
光武 其一
王十朋（宋代）

大命由来自有真，子舆徒号汉家亲。须知炎祚中兴主，元是南阳谨厚人。
寄满居中衡父
王令（宋代）

前会去莫追，後见来无期。
别叹後见难，悔恨前会稀。
惟吾衡父兄，金纯玉光辉。
裁磨杀圭角，不与瓦砾齐。
大匠陶百窰，不问履下泥。
一衡举十钧，何弃毫与厘。
余独何为人，乃不忍使遗。
有如横道刍，万足踏不疑。
子何咰好殊，独俯掇以归。
整束使不茨，欲令杂兰芝。
兰芝有天香，刍贱杂则非。
然其厕置间，适与薰染资。
文章每借观，罅隙窥晴曦。
议论使坐听，穴瞶闻英池。
春园或承招，游骑亦许随。
剧云爱风枝，爇火围夜棋。
纵谈心开张，倒笑冠欹披。
匹马载以来，东首颈脰疲。
夜梦不厌劳，百里夕一驰。
想见目与眉，百障千藩篱。
不虞自投置，遂若鸟遭黐。
何时获因缘，连箠促马蹄。
誓当尽晨昏，不复起退辞。
沁园春 美人胸
陈世祥（清代）

袿领低分，襦襟松解，芗泽微微。有阿婆怜重，麝檀幼啖，郎君情泥，辅体交靡。

文扣都弛，红纱不隔，贴向人怀选梦宜。相思结，问贮来多少，中款无疑。

仙娥宝袜尤奇。试束与欢身疾顿离。况酥融脂凝，寒堪暖手，花嬉玉乐，席号香肌。

菽乳微扪，蕙心同捧，玉燕曾教梦里携。莲花带，偶赤珠夜系，争讶朝晖。
失题
许棠（唐代）

独夜长城下，孤吟近北辰。半天初去雁，穷碛远来人。

月黯氛埃积，风膻帐幕邻。惟闻防虏寇，不语暗伤神。
送李去病郎中出使西蜀
李鼗（宋代）

宗盟一派落三川，人物风流类谪仙。自小飞声灿星斗，至今挥翰起云烟。

过家徙倚东山外，弭节雍容锦水边。信道儒冠真贵重，疾驱负弩令君先。
次韵陆元量见寄
李洪（宋代）

醉别壶中太乙天，寥寥云海已经年。
倦游复索长安米，壮志宁求负郭田。
一岁九迁看布武，千岩万壑莫留连。
同时僚旧重相遇，幸有蓬瀛列二仙。
和管雪堂劝农之什 其二
何梦桂（宋代）

公堂无事化羲农，閒揖青山入坐中。人羡君侯得诗好，元来杜陆是诗翁。
送陈允初卜居麻园
灵一（唐代）

欲向麻源隐，能寻谢客踪。空山几千里，幽谷第三重。

茅宇宁须葺，荷衣不待缝。因君见往事，为我谢乔松。
送崔郎中赴幕
温庭筠（唐代）

一别黔巫似断弦，故交东去更凄然。心游目送三千里，

雨散云飞二十年。发迹岂劳天上桂，属词还得幕中莲。

相思休话长安远，江月随人处处圆。
春夜会赤崁城 其二
施景琛（清代）

偶携铁砚走风尘，萍水相逢尽角巾。南月惊乌歌舞夕，红潮渐上颊边匀。
华亭百咏·冰檗庵
许尚（宋代）

凫舄栖迟地，池流一径斜。
先生久清苦，不肯竞纷华。
因梦得题公垂所寄蜡烛，因寄公垂
白居易（唐代）

照梁初日光相似，出水新莲艳不如。

却寄两条君令取，明年双引入中书。
刘正之宜楼四章
黄榦（宋代）

山以静故高，水以静故深。
福禄岂外求，万感皆人心。
题新昌蔡尉比春园四进载酒亭
陈元晋（宋代）

蔡家亭子锦江涯，长约春风作岁华。
拚却百年浑是醉，莫教一岁不开花。
称觞随获慈颜悦，问字时容客喧哗。
我若有园如个样，肯将双鬓搞风沙。
刘道祖江程万丘顺甫讲易孟子拾其意为二十韵
刘子翚（宋代）

吾初读七篇，未领跃如义。
晚而窥大易，稍解寂然意。
乃知平放著，的的目前事。
尽心则无余，穷神忽超诣。
以斯印群书，拈出句句是。
君臣父子间，运量周旋际。
体之则光明，杂物了无累。
伟哉此陈编，孔孟心所寄。
有如撞洪钟，合响入迢递。
言高听者聩，不绝仅如缀。
幸北良友集，一发万古祠。
真长富辞原，百折无留势。
文通秉文均，裁度取中制。
宛丘坐忘言，袖手岂深闭。
鄙怀顿为空，快若扫长篲。
旁观二三子，耳剽咸愕眙。
诱之循循然，活处鱍鱍地。
气质虽有拘，学问欲如蜕。
时乎不再来，过此恐少味。
大书鑱坐隅，以起衰惰气。
咏史上·李广李陵
陈普（宋代）

茂陵无奈太仓陈，槐里家传本助秦。
万落千村荆杞满，陇西桃李亦成薪。
日本刀歌
王鸣雷（明代）

客从外国来，遗我日本刀。光磨七尺镜在掌，格格刺刺寒菱毛。

夜夜声沉复声响，射人阴火沙号号。过海能令海神战，过河能令蛟母变。

此刀托身寒星华，仄面削石如削瓜。动着颜面丹赭红，报雠报恩两眼雄。

国人七岁教舞剑，八岁教刀更教箭。十岁身长腰在鞘，刀间不使妇人见。

处处创痕满体瘢，刀利刀钝听刀环。打铁打刀宣咒语，杀人祭刀尸祭雨。

提出冥冥海气腥，残形短首髑髅鸣。谁能夺取跨上马，为君定统平天下。
送狄太守清明日燕莆田共乐亭三首 其一
刘弇（宋代）

青幢翠葆抱参差，浮客黄金凿落晖。一日山川如得主，两眸天落不藏机。

华胥有国真稀阔，齐物名篇孰是非。涩道直西暄绛蜡，卷空箫鼓使君归。
重游天台华顶峰 其二
释文珦（宋代）

天台三万丈，华顶入穹苍。片石群魔慑，千年古寺荒。

树枯赪菌出，僧老白眉长。极目沧溟际，烟波更渺茫。
会胜院沃洲亭
梅尧臣（宋代）

前溪夹洲後溪阔，风吹细浪龙鳞活。
孤亭一入野气深，松上藤萝篱上葛。
葛花葛蔓无断时，女萝莫翦连古枝。
当年吾叔读书处，夜夜湿萤来复去。
读谷原清隐庵感旧诗却寄温州 其一
汪仲鈖（清代）

蛤吠蝉吟几夕阳，精庐小驻记槐黄。当时诗酒真成错，此地湖山故著狂。

佛供尘龛浑面熟，朋联雨榻各形忘。前因似梦无端醒，茧纸题愁远寄将。
德详大师礼补陀五台
释月涧（宋代）

五台峨峨五云里，补陀峨峨东海底。大士元不在其中，误赚平海知几几。

江南吴越诸导师，短偈长篇费言语。老僧有语写不得，一再殷勤奉劝汝。

若论观音与曼殊，尽恒沙界无不是。灼然端的要见渠，不用千里与万里。

只消著眼未生前，面目堂堂即自己。
叶少蕴出示郑先觉阅骏图为作长歌
洪炎（宋代）

丹青得名曹将军，画马已来无复人。诸生韩干受肉法，绝足亦传沙苑真。

儒林望郎李公麟，曹韩复生能与邻。心胸可纳天西极，纨素频空粪北群。

郑生晚识李侯比，自许笔端轻万里。山川初出大宛城，翰墨犹沾渥洼水。

汗血喷沙指顾间，雾鬣风鬃卷中起。戏成十马皆龙材，前有飞黄后山子。

叶公好尚有祖风，苦爱真龙似画龙。千金不惜市骏骨，睥睨神物秋毫中。

英雄尝闻妾换马，意气欲将诗换画。诗工画妙两崛奇，谷量马观未论价。

公诗自是生骅骝，恨公不身亲李侯，向来曹韩空白头。
挽舒大尹二首 其一
薛瑄（明代）

江右风流属老成，江天俄复暗郎星。久传诗礼誇贤子，遥想仪刑律后生。

耆旧空悲当日社，循良犹识昔时名。悬知斧屋秋烟里，应有高人为刻铭。
次韵早秋
李之仪（宋代）

冲冲时序一邮亭，睡美从今气不蒸。便好心期金叶酒，乍惊梦不玉壶冰。

栽松种竹来三径，效策输龟待十朋。百尺楼高谁与共，倦途初喜接陈登。
和黄作霖董伯玉东山岭上及崇相沙头会饮二首
吴芾（宋代）

寒日传佳节，联鑣出近坰。
预忧宾骑散，欲驻日车停。
坐上人颓玉，灯前酒尽瓶。
但知修故事，三日不能醒。
留别知郡职方杨员外
宋庠（宋代）

予本草茅士，世无钟鼎荣。在昔未胜冠，先畴弓冶倾。

茹荼滨十未，属纩存微生。分遂宁牛饭，谁希庄雁鸣。

龙具泣妻子，练裙悲弟兄。慈诲断轲织，遗书开晏楹。

感激侏儒饱，呻吟裘氏声。下武纂丕构，协风翔四瀛。

纷驰贲丘帛，高竖当衢旌。鸾翮不暇戢，骥材方自呈。

车徒首燕路，冠盖溢秦京。文章赵元叔，唇舌娄君卿。

列邸曳裙入，群公交币迎。仆尝不自料，奋迹希时英。

弟子许都养，词人嗤老伧。一旦褐衣召，千惭昆玉名。

安知轼蛙贱，但觉轩鸿轻。初命六百石，关掌列侯城。

居然懵操决，无术裨澄清。天炎屡来集，冤狱纷以盈。

诮让使台檄，流离民屋征。结课谅无最，黜幽兹有萌。

晚遘金闺彦，传瑞提千兵。为僚笃古义，赏善多新评。

坐则席函丈，出则车连衡。高论天人际，细略米盐争。

愚虑或窥管，嘉言兹报琼。赏音非易遇，旷古难为并。

严惠不世出，萧朱犹害成。何言末路日，独契后凋情。

累洽帝图盛，思皇贤路平。愿言寄君子，始终同所营。
寿友人
萧泰来（宋代）

休运珍符生半千，崧高维岳再生贤。
子孙已见种三秀，富贵端生擅两全。
日月休惊双转毂，甲庚从喜一周天。
不须更把庄椿祝，镇和蓬壶不老仙。
僧可正真赞
陈著（宋代）

古岩气骨，春风面皮。
是人认得灵溪，灵溪元自不知。
一片妙庄严域，千古万古光辉。
本堂老人书。
十八坊诗 知足
王十朋（宋代）

二疏归去后，林下少休官。圣代夔门里，一枝栖故鸾。
和景夔梅四首
张明中（宋代）

暖入南枝春便回，北枝何似让渠开。
化工也解齐开却，留引诗人日日来。
舟过霅川二首
李曾伯（宋代）

一簇楼台锁翠烟，雨疏溪阔晚秋天。
西风吹老芙蓉院，两两鸥凫傍水眠。
梦游金山作四韵既觉止记一联因足成之
郭祥正（宋代）

珠帘高卷倚危栏，望尽方知出世间。江海交流云缥缈，楼台相映月回环。

薰成香界浑无地，化作天宫别有山。京口瓜洲竟安在，梦醒却欲泛舟还。
送庶吉士钟美宣乃叔还番禺
黄仲昭（明代）

远谒銮坡署，殷勤访阿咸。羊城劳客梦，潞水问归帆。

荔子红垂屋，榕阴翠绕岩。品题应有句，珍重示来缄。
赠吕帅
徐积（宋代）

玉门关静边烽息，回首金城赵充国。绣帽霜须马上吟，诗兴如云满秋色。

最好青门长乐坡，灞桥路上情更多。绣岭风烟新草木，潼关形势旧山河。

洛阳城阙秋风紧，有诏疾驱催大尹。两瞳直是有精神，管取无宽亦无猛。
寄灵一上人（一作皇甫冉诗，一作郎士元诗）
刘长卿（唐代）

高僧本姓竺，开士旧名林。一去春山里，千峰不可寻。

新年芳草遍，终日白云深。欲徇微官去，悬知讶此心。
挽王修华
王庭圭（宋代）

督赋宁居中上科，治身从此得名多。不闻老父踰垣走，且听儿童载道歌。

吏不捉人真快乐，庭无留事足中和。邦民尽作婴儿泣，忍送輀车返烂柯。
夜集张諲所居
刘希夷（唐代）

江南成久客，门馆日萧条。惟有图书在，多伤鬓发凋。

诸生陪讲诵，稚子给渔樵。隐室寒灯净，空阶落叶飘。

沧洲自有趣，谁道隐须招。
送萧生下第南归
杨士奇（明代）

少年怀宝谒京畿，又向明时下第归。蓟北莺啼春后满，淮南树色雨中微。

手披经史常忘食，家傍园林静掩扉。终待秋风六翮健，九霄云净看高飞。
宿陈留李少府揆厅
祖咏（唐代）

相知有叔卿，讼简夜弥清。旅泊倦愁卧，堂空闻曙更。

风帘摇烛影，秋雨带虫声。归思那堪说，悠悠限洛城。
戏赠诗
李翱（唐代）

县君好砖渠，绕水恣行游。鄙性乐疏野，凿地便成沟。

两岸值芳草，中央漾清流。所尚既不同，砖凿可自修。

从他后人见，境趣谁为幽。
五泄山三学院十题·俱胝岩
释咸润（宋代）

昔人持此咒，岩坐岁寒深。
梵言不复闻，雅名流至今。
寄沈比部谪戌神电诗四首 其一
曾仕鉴（明代）

道值投荒日，恩深报国年。馀生辞槜李，垂死到炎天。

去住君亲系，安危宰相悬。亦知魑魅喜，敢望圣朝怜。
李西清先生创凌霄观於潼川红楼之上赋计敬和
程公许（宋代）

丈人气湖海，合卧百尺楼。
引袖麾八极，无处豁前眸。
肯以治城志，而忘天下忧。
窘步争径捷，危炊迷剑头。
攀天限九阍，起家先一州。
顾瞻众山会，惨澹春色浮。
凭高展遐眺，几幅烟雨秋。
象续逼紫宸，飚轮通十洲。
吏衙杉凫鹜，野盟参鹭鸥。
所思隔秋水，须天看吴钩。
寄怀广莫外，任运逍遥游。
遐哉郝使君，一往岁月遒。
名字著不朽，实繄杜参谋。
后先五百年，意气有此不。
不须苏门啸，我自商声讴。
烟霞杂挥洒，风月共献酬。
迹忝梁苑旧，目送涪江流。
可能呼小艇，醉歌赓四愁。
宇县暗矛戟，田原辍耡{耒憂}。
念公志经纶，季孟忠开侯。
肯袖斩泥手，江海寂寞休。
槛前水江注，鼓枻不可留。
抚翼附青云，忍滞莺谷幽。
次韵任道雪中同游东皋之作
黄庭坚（宋代）

四海方嗷嗷，我奔走独劳。
停舟近北渚，扶杖步东皋。
霜落瘦石骨，水涨腐溪毛。
更有山阴兴，能无秦复陶。
晓登多稼亭三首
杨万里（宋代）

尚无池水泛荷香，幸有园英照竹窗。
雪白葵花持玉节，柿红萱草立金幢。
鹧鸪天
李鼐（宋代）

珍重高人阎右丞。胸中皇壑富丹青。暂从天下分轺使，来向人间作寿星。

凉日挂，暑风轻。一番秋思十分清。细倾鹦鹉休辞劝，烂醉葡菊不用醒。
繁叔见和再依韵谢之 其一
许景衡（宋代）

曾录新诗数百章，简编从此有辉光。当年俱是江边客，今日早为天上郎。

竹叶一樽鱼似玉，梅花三弄月如霜。边城乐事还随分，莫教终朝有底忙。
七月三日至鄱阳 其二
王十朋（宋代）

干越亭前晚风起，湖入鄱阳三百里。晓来一雨洗新秋，身在江东画图里。
闰月晦日
宋祁（宋代）

春物都城晚，欢游一倍慵。
轻风生树态，暖日淡云容。
小阁时翻燕，閒花更少蜂。
幽襟真沪落，所得是无悰。
爱民堂为涪陵卢使君题
沈继祖（明代）

我来盛山郡，从公岁及朞。
公之字鳏寡，乳保于婴儿。
公去再改岁，所去尤见思。
至今盛山民，敬奉卢公祠。
借留既不遂，涪江移州麾。
两地虽少异，所爱则均施。
去秋少城役，与公同试闱。
把臂道畴昔，耿耿青灯期。
对床风雨夜，夜语惊闻鸡。
日有文字乐，唱酬多新诗。
讫事遍游览，扁舟更同归。
涪陵五日留，民物何熙熙。
道中行歌者，拍手童稚嬉。
终岁闾里间，不闻吏卒追。
皆曰贤太守，父母其忍欺。
政成多休暇，百废举无遗。
美哉轮奂新，有堂崇故基。
名堂形至意，爱民真天资。
同时王别驾，誉处出一辞。
醉余书榜字，银钩照江湄。
有客涪陵来，称颂世所稀。
坐想觞咏乐，形留而神驰。
愿同争湛辈，记名千载垂。
惟公甚盛德，岂待于发挥。
当闻卜式语，治民适其宜。
辟如牧羊者，败群当去之。
雪霜与雨露，天以成四时。
威克与刚克，要不伤于慈。
公蕴经纶妙，未易坐井窥。
因诗赞一二，以诏来者知。
偈颂七十八首
释正觉（宋代）

云在青天水在瓶，几人错认定盘星。
乐山八字轰开也，恰到而今话大行。
郊庙歌辞。德明兴圣庙乐章。送神
佚名（唐代）

元精回复，灵贶繁滋。风洒兰路，云摇桂旗。

高丘缅邈，凉部逶迟。瞻望靡及，缠绵永思。
送陈侗同年知陕府
苏辙（宋代）

上书乞江淮，得请临关河。
所得非所愿，亲友或相诃。
丈夫志四方，所遇常逶迤。
况当国西屏，形胜古来多。
昆渠涌北郭，华岳垂东阿。
羌虏昔未平，驿骑如飞梭。
间谍时出没，关梁苦谁何。
尔来一清净，西望多麦禾。
魏绛方和戎，先零正投戈，秦人释重负，道路闻行歌。
便当卧斋閤，次第除网罗。
时时一啸咏，未用勤催科。
诸孤寄吴越，食口如雁鹅。
时分橐中金，何必手自摩。
题萧照山水
舒岳祥（宋代）

林穷磵绝石崖倾，临水幽朋更欲登。
拟共前峰成小隐，晓来云尽见高棱。
庚申四月六日马上口占
吕陶（宋代）

圣皇恩重恤狂愚，待罪山城岁已踰。更入西门三百度，便须跨马上成都。
故关
顾大申（清代）

尽日常山道，雄关此郁盘。万山争一险，绝壁鸟飞难。

马度黄云合，旗翻白日寒。论兵空有地，谁得更登坛？
连日至瞿唐谒白帝祠登越公三峡堂徘徊览古共成十二绝 其五 三峡堂
王十朋（宋代）

三峡堂中看倒流，沉舟侧畔过千舟。世途险更胜三峡，多少人怀积羽忧。
梁退庵先生青灯有味似儿时遗照为公曾孙鸿志题
陈宝琛（清代）

乡国徵耆献，黄楼不可谖。博通侔左海，都雅迈榕园。

曩读公随侔，如聆古格言。百为归檃栝，四部恣燖温。

缅想承平盛，能容夙好敦。典章纪南省，掌故载枢垣。

阳朔停行幰，沧浪展别樽。丛谈皆有物，旁證必穷源。

自世书香业，浑忘节度尊。短檠宁忍弃，墨帐记留痕。

炳烛惭生晚，传灯识道存。请看无尽火，洛诵到曾孙。
花木八咏 其三 荷叶露
段克己（宋代）

仗下华清赐浴时，温泉香腻洗凝脂。团花翠壁琉璃滑，狼藉珠玑醉不知。
蒙示涉汝诗次韵
陈与义（宋代）

城南天倒影，绿浪摇十里。
使君云梦胸，犹复录此水。
舟行及雨云，秋色在葭苇。
烟涵翠轂润，月照金波委。
知公已忘机，鸥鹭宛停峙。
向来趋热士，说似颡应泚。
俗子与清游，自古剧函矢。
如何有双脚，受垢不受洗。
异哉公殊嗜，记此两苦李。
诗成堕衡门，名字污纸尾。
明当蹑公迹，佳处不待指。
会逢白沙渚，我舍真可徙。
鸣驺傥重来，傍舫倾我耳。
食紫莼赤鲟示王博士二首 其二
郭祥正（宋代）

西湖寄榻绝逢迎，唯只云山似有情。底事却忘迁谪恨，江南无此赤鲟羹。
和同院梅花 其三
李正民（宋代）

清真淡薄正相宜，肯使赪容透玉肌。自倚怀冰难受染，何妨凌雪独先时。

烟迷远树依稀见，风度回塘取次吹。闻说江南春信早，凭君折取最繁枝。
伊洲三台（丹桂）
赵师侠（宋代）

桂华移自云岩。更被灵砂染丹。清露湿酡颜。醉乘风、下临世间。

清娥襟韵萧闲。不与群芳并看。蔌蔌绛绡单。觉身轻、梦回广寒。
途次华州陪钱大夫登城北楼春望因睹李崔令狐…题此诗
刘禹锡（唐代）

城楼四望出风尘，见尽关西渭北春。百二山河雄上国，

一双旌旆委名臣。壁中今日题诗处，天上同时草诏人。

莫怪老郎呈滥吹，宦途虽别旧情亲。
赵氏鄮山书院诗
方回（元代）

国学在国，乡校在乡。
在遂曰序，在党曰庠。
虞夏殷周，厥制弥详。
家亦有塾，以修以藏。
蒙而已养，长罔不臧。
下而为士，上而侯王。
莫不有师，扶纲植常。
生人之类，赖此以生。
四海九州，以治以平。
家德户行，靡刑靡兵。
岂若后世，丧实存名。
业岂无斋，论亦有堂。
所习伊何，止于词章。
剽窃掇拾，青紫为荣。
高虚卑浅，烛理弗明。
亦儒其冠，亦公亦卿。
鄮山之塾，谁实成之。
匪有所觊，而斯营之。
一圣百贤，厥庑煌煌。
睎之则是，景行是行。
读老子次前韵
陆游（宋代）

平生好大忽琐细，焚香读书户常闭。
少年曾预老聃役，晚岁欲常浮丘袂。
力探玄门穷众妙，肯学阴谋画奇计？言狂不独人共排，志大仍忧後难继。
君看淡扫出茧眉，岂比一尺春风髻。
著书勿恤饱蠹鱼，会有子云生後世。
新年次东坡韵 其五
周景涛（清代）

天心无可转，岁事不应繁。何处为乾土，当春忆故园。

閒延家鬼坐，老僻彻侯行。犹得东坡味，明年说抱孙。
静夜吟
许玑（清代）

霜林月逾白，满径横藻荇。万籁总无声，大地此时静。

心迹两寂总，尘杂不须屏。檐前星已稀，池畔鹤初警。

独往亦独回，自顾形神影。
天人吟
邵雍（宋代）

羲轩尧舜虽难复，汤武桓文尚可循。
事既不同时又异，也由天道出由人。
旬沐二首
宋祁（宋代）

薄澣还私室，陶嘉属小园。
筍馀林向密，花后果初繁。
燕口将泥重，蜂脾抱蜜喧。
此时萧散意，都欲忘乘轩。
潘黄门海珠诗次韵
湛若水（明代）

孤根分穗石，树影带城堤。泛泛星槎外，荒荒日驭西。

两崖烟火断，一啸海云迷。便欲依僧寺，终同一鹤栖。
念奴娇（次韵李公显木樨）
张纲（宋代）

多情宋玉，值西风摇落，悲秋时节。赖有幽芳深解意，的皪枝头争发。欲语含羞，敛容微笑，心事如何说。暗香时度，卷帘留伴霜月。

谁为赋写仙姿，挥毫落纸，有尊前词客。独倚阑干须信道，消得孤吟愁绝。补阙骚经，拾遗香传，顿许居前列。品题多谢，一枝当为君折。
光州初雪邀林干夫王九德二僚饮苜蓿斋
欧大任（明代）

厌作悲秋客，欢逢赋雪游。玉关平岳色，银海入淮流。

酒薄青毡馆，诗工紫绮裘。未须期访戴，且醉汝南州。
行香子·骄马花骢
赵长卿（宋代）

骄马花骢。柳陌经从。小春天、十里和风。个人家住，曲巷墙东。好轩窗，好体面，好仪容。

烛灺歌慵。斜月朦胧。夜新寒、斗帐香浓。梦回画角，云雨匆匆。恨相逢，恨分散，恨情钟。
红情 残红
姚燮（清代）

夜来风急。定胭脂损了，旧时颜色。瘦燕有情，宛转衔来傍瑶席。

多少颓垣废井，但斜日、凄烟凝碧。便几点、拂上帘丝，波动罥无力。

愁寂。露阶立。恁梦断玉钩，粉痕犹湿。画楼天接，芳树沉沉上阳夕。

搀入三分尘絮，漂不到、江南消息。问隔院、深翠里，甚人觅得。
红窗月 江楼久坐忆寤舅京师
梁鼎芬（清代）

素琴清酌，款深宵、但觉无聊。记当时烂醉，隔坐欢招。

又到寻春打桨、过溪桥。瑶珰凤纸如云影，影也迢迢。

叹江湖跌宕，萍絮飘摇。那便红螺山下、戏相邀。
为金陵宗人赋云谷诗
仇远（元代）

英英天上云，洞洞天下谷。
皎皎谷中人，精神皎如玉。
卷舒一何心，怡悦亦自足。
朝采孚丹砂，夕气被林麓。
岂无茯苓芝，随春入锄斸。
自是长生苗，根本元不俗。
三千年桃花，八千岁椿木。
不如采药归，枕石伴云宿。
鸳鸯梅
黄庚（元代）

孤花忽妩媚，并蒂占春阳。
自有双成意。全胜姑射妆。
月溪同浴影，雪树共栖香。
玉笛频吹处，交飞落野塘。
蜀相庙
汪元量（宋代）

我谒武侯祠，阴郎草凄凄。
当时南阳结庐学龙卧，深山大泽无人知。
胡为蜀先主，三顾前致辞。
欲烦恢复天下计，先生筹策天下奇。
浩然出山来，凜凜虎豹姿。
乘时既得人，上曰真吾师。
已晓关与张，二子不复疑。
孤有孔明在军中，如龙有水相因依。
历数既有归，破贼当自兹。
可怜复汉社稷心未已，当时三峡图垒空巍巍。
先生有才过曹丕，中原恢复未可知。
惜哉军务劳，一心死无私。
出师一表如皎日，千古万古鸿名垂。
狂吟七言十四韵
白居易（唐代）

亦知世是休明世，自想身非富贵身。但恐人间为长物，

不如林贵作遗民。游依二室成三友，住近双林当四邻。

性海澄渟平少浪，心田洒扫净无尘。香山闲宿一千夜，

梓泽连游十六春。是客相逢皆故旧，无僧每见不殷勤。

药停有喜闲销疾，金尽无忧醉忘贫。补绽衣裳愧妻女，

支持酒肉赖交亲。俸随日计钱盈贯，禄逐年支粟满囷。

洛堰鱼鲜供取足，游村果熟馈争新。诗章人与传千首，

寿命天教过七旬。点检一生徼幸事，东都除我更无人。
寄题翠樊亭
李弥逊（宋代）

何郎爱山知贵目，不着芒鞋踏空谷。
诛茅结竹函丈间，坐揖崔嵬绕江绿。
我亦寻幽不惮远，半世一身随转毂。
峰峦过眼已成梦，南北空嗟髀消肉。
羡公登亭如历块，睥睨乾坤轻一芥。
春繁妩媚发奇姿，秋净孤高见真态。
固知静者自超诣，世上憧憧良足隘。
知愚何止三十里，咫尺须论百千界。
四时秀色仍盘礴，笔下云烟醉中落。
雕搜苦欲觑天巧，造物有灵应作恶。
蓬莱方壶或上下，纷纷陵谷今非昨。
傥令夸子与宵遁，胸中赖有藏山壑。
集古雅歌题慕溪兼贺寿 其六
霍与瑕（明代）

思皇多士，称彼兕觥。作此好歌，不显其光。介尔景福，寿考不忘。
喜闲
葛立方（宋代）

白蘋花发兮水晶宫，舍此地兮余将曷从。斧斤丁丁兮为余之余，药作房兮梁则辛夷。

朝迎山云兮，莫送云归。伏腊粗给兮，朝市奚为。姜畦兮芋畴，瓜㼌蔓长兮女桑始柔。

高田兮壤沃，麦芒如彗兮黍如粟。下田兮若按，䆉稏衡从兮碧泉。

乳水不淫兮旱火不光，神之德兮畴敢忘。拜金铺兮奠椒浆，赛鼓坎坎兮锦伞悠飏。

倾银兮注瓦，玄鲫霜芹兮父老同社。鸟劝饮兮风为启关，宇宙之间兮谁如我闲。

热官虽好兮宁守菟裘，彼有危机兮余差无忧。鹰綵緤兮金作镮，搏狐兔兮供吾之餐。

马玉勒兮锦作障，檀溪深兮跃必五丈。为人吠兮乃可以佩人之鋂，为人鸣兮乃可以食人之粟。

所贵兮寂寂而矫矫，所鄙兮赫赫而碌碌。吾宁为鸿兮取食于江湖，吾宁为龟兮曳尾于泥涂。
壶庄八咏 其一 云庄缥缈
佘翔（明代）

素性耽林丘，卜此栖杖屦。一啸洞中天，白云任来去。
奉和御製喜降时雪七言四韵诗
杨亿（宋代）

一夕香街布玉尘，檀乐劲节露贞筠。
免园置酒皇欢洽，柏殿赓歌睿唱新。
麦秀原田初望岁，花开苑树忽惊春。
丰穰薦瑞民心悦，高下还随帝泽均。
穷边词二首 其一
姚合（唐代）

将军作镇古汧洲，水腻山春节气柔。清夜满城丝管散，行人不信是边头。
大翁携来诸物俱典尽各赋一绝 其一 琴
释函可（明代）

一曲拘幽心已悲，高山流水尚相随。年来弦断桐俱爨，十指空留向子期。
足弱二首
姜特立（宋代）

八十颓龄血气微，杖而后起固其宜。
尧夫有句君听取，脚力衰时药不医。
立春三首 其二
张耒（宋代）

风光先著竹间梅，和气应从九地回。桃李满园浑未觉，微红先向宝刀开。
留别吴谓远广文
成鹫（清代）

南来重上北来船，二月回思九月天。眼见隙驹行易过，心同征雁去争先。

诗中旧路题曾遍，袖里名山写未全。何事速归还速别，罗浮梅雨想高眠。
宫词
杨皇后（宋代）

新翻歌谱甚能奇，宣索蕊官入管吹。
按拍未谐争共笑，含羞无语自凝思。
梁师闵芦汀密雪
弘历（清代）

院本横贉识瘦金，雪溪宛转荻芦深。鸳鸯两两相随逐，不为严寒异故心。
送杨倅致政还乡
朱翌（宋代）

交说纷纷不惮烦，要公小驻北归辕。
三休恐负名亭意，二去吾宁雇子言。
快指柴桑还我里，遥瞻伸虎到君门。
画图史笔俱张大，又得杨家一巨源。
寄杨十七
刘攽（宋代）

宰邑成三异，吾兄复妙年。长愁越声短，不似古诗传。

高唱今独步，知音深谓然。还疑剡溪上，纸贵几多钱。
西湖旧梦 其八
汪元量（宋代）

王孙挟弹打鸳鸯，红藕花前世界凉。揭起蓬窗弄湖水，潜螭双眼射金光。
送郑书记
钱起（唐代）

决胜无遗策，辞天便请缨。出身唯殉死，报国且能兵。

受命麒麟殿，参谋骠骑营。短箫催别酒，斜日驻前旌。

义勇千夫敌，风沙万里行。几年丹阙下，侯印锡书生。
汴河览古
徐凝（唐代）

炀帝龙舟向此行，三千宫女采桡轻。

渡河不似如今唱，为是杨家怨思声。
次韵昼寒
朱熹（宋代）

行穿危磴尽，林表见孤亭。涧泻千寻白，峰回四面青。

尘襟元落落，风腋自泠泠。一醉今何许，无心赋独醒。
句 其十四
朱熹（宋代）

紫云阜云堪舆家。
清明
陈与义（宋代）

雨晴闲步涧边沙，行入荒林闻乱鸦。
寒食清明惊客意，暖风迟日醉梨花。
书生投老王官谷，壮士偷生漂母家。
不用秋千与蹴踘，只将诗句答年华。
青玉案（守岁）
薛泳（宋代）

一盘消夜江南果。吃果看书只清坐。罪过梅花料理我。

一年心事，半生牢落，尽向今宵过。

此身本是山中个。才出山来便希差。手种青松应是大。缚茅深处，抱琴归去，又是明年话。
吕守之暮到三首
钱时（宋代）

此山风月久尘埃，拂试重新桂却开。
正要好诗相料理，昏鸦忽报守之来。
赠李镡（镡自维扬遇乱，东入山中）
杜荀鹤（唐代）

君行君文天合知，见君如此我兴悲。只残三口兵戈后，

才到孤村雨雪时。著卧衣裳难办洗，旋求粮食莫供炊。

地炉不暖柴枝湿，犹把蒙求授小儿。
秋怀二首 其二
洪适（宋代）

愁绪苦萦人，寒螀殆叵闻。瓜畴残蔓去，兰畹秀蕤薰。

远水涵秋态，馀霞冠夕曛。扬扬今夜月，独与广庭分。
句
罗椅（宋代）

华裾客子袖文过。jm
全宋诗卷三二九一
浣溪沙（赏梅）
曹勋（宋代）

日上龙城散晓阴。琼芳堂下玉成林。江梅开未十分深。

随处锦亭穹帐暖，冷香邀住入衣襟。酒肠判断付频斟。
齐太庙乐歌十六首 其六 登歌
谢超宗（南北朝）

清明既鬯，大孝乃熙。天仪睟怆，皇心俨思。既芬房豆，载絜牷牲。

郁裸升礼，鋗玉登声。茂对幽岩，式奉徽灵。以享以祀，惟感惟诚。
与孙巨源苏子瞻刘莘老广陵相遇苏请赋诗为别各用其字为韵每篇十韵 其四
刘攽（宋代）

嗷嗷南飞鸿，羽翼何莘莘。哀鸣衡山阳，落影湘水滨。

岁晏道路长，雪霜多苦辛。岂无稻粱谋，毕弋如鱼鳞。

此雁欲谁比，正若羁旅人。古来瘴疠地，常有忠直臣。

扁舟慎自将，勿重蛟鼍嗔。鵩鸟恶似鸮，端能伺承尘。

东风发众芳，宿莽熙阳春。雁归君未归，怅望汀洲蘋。
和高斯立见寄
苏竹里（宋代）

少年浩荡子长游，回首人间道路转。
纳纳乾坤日西下，悠悠江路水东流。
如知往事皤青鬓，应把华年伴白鸥。
惆怅半生飞动意，看人骑马觅封侯。
风雨
刘敞（宋代）

园林自有主，风雨苦无情。密叶枝枝绿，飞花片片轻。

眼看春不住，醉任酒频倾。何处莺求友，时闻啭一声。
暮春怀故人
李中（五代）

池馆寂寥三月尽，落花重叠盖莓苔。惜春眷恋不忍扫，

感物心莓无计开。梦断美人沈信息，目穿长路倚楼台。

琅玕绣段安可得，流水浮云共不回。
祝道人日供梅兰偶成小诗二首
刘子翚（宋代）

病眼亡聊祗强回，道人得得供新梅。
谷寒未必春先到，几夜冰蟾照得开。
冷泉亭看放水
陆垕（宋代）

泉声飞出闸，委折绿阴间。
此地原无暑，多时不入山。
草欹疑石坠，水定见鱼还。
难得同龟鹤，游吟半日闲。
夏日过庄严寺寺僧索诗为留三绝拉舍弟同赋
晃公休（宋代）

十里溪桥梵宇新，那知承上涨红尘。
老僧苦要题名姓，不道林泉皆故人。
梅山二首
吴居厚（宋代）

连云绝壁山无路，溅石潺湲水有花。
试问昔时畲粟麦，何如今日种桑麻。
人送岩桂二首
姜特立（宋代）

七月浊暑气氤氲，天香忽堕明月轮。
一枝先入西风手，洗我三伏胸中尘。
毛平仲挽词二首
韩元吉（宋代）

蚤岁闻嘉誉，论交鬓已丝。
长言虽面隔，千里但心期。
故垒生刍奠，尘编幼妇辞。
倚天长剑在，欲挂漫兴悲。
赠南塘祁君
卫元确（明代）

城外高人宅，池开巽水傍。晴波漾春碧，芳芷发幽香。

燠日舒杨柳，薰风醉海棠。月华流画阁，花气袭冠裳。

蒲茁齐如剪，荷开艳若妆。树阴连岸暗，水色映天光。

雨细鱼群戏，风微燕并翔。日长无一事，林下任徜徉。
围城次退翁韵
赵鼎（宋代）

甲马分诸道，舟车会此都。前王端有意，异世肯同途。

人物风流尽，公私府库虚。百年馀故老，相遇涕涟如。
赠地理游晓山
王炎（宋代）

仙人白鹤渺烟霞，野日昏昏噪暮鸦。
城外土馒同此味，墙头浊暮且须赊。
堪舆信有玄通理，造物能私富贵家。
宜尔何公微意在，石盘流水映桃花。
五丁峡
汪仲洋（清代）

我家上清峰，来从青天上。手扪参井光，四顾神何王。

訇然开剑门，群山绿如浪。十日披烟岚，所至意皆当。

打头横绝崖，忽与行人抗。引领千仞高，不辨峰背向。

卷地生潮声，滔滔水名漾。策马随飞湍，始见峡门壮。

砯崖裂苍玉，一隙露开放。螺旋而蚁穿，怪石相偎傍。

就下稍宽平，江流不肯让。摩空扬巨刃，五丁殊奇创。

想当开凿时，风雷争簸荡。美女颜妖娆，金牛气凄怆。

试问商周前，飞越更何状。
送徐监生亘归临川
罗钦顺（明代）

游子促归装，官桥柳乍黄。姓名铨部籍，蒲笋故人觞。

风正双帆驶，天高一剑长。家庭多暇日，旧学好商量。
杂曲歌辞 少年行二首 其一
王昌龄（唐代）

西陵侠少年，送客短长亭。青槐夹两道，白马如流星。

闻道羽书急，单于寇井陉。气高轻赴难，谁顾燕山铭。
江滨晓步
戴复古（宋代）

津头晓步落潮痕，行尽蒲根到柳根。
雁影参差半江月，鸡声咿喔数家村。
求鱼看下连筒钓，乞火听敲隣舍门。
斜得锦城无此景，欲将图画寄王孙。
淮上别范大
钱起（唐代）

悲风陨凉叶，送归怨南楚。穷年将别离，寸晷申宴语。

长淮流不尽，征棹忽复举。碧落半愁云，黄鹤时顾侣。

游宦且未达，前途各修阻。分袂一相嗟，良辰更何许。
寿宪使大卿
度正（宋代）

自昔天之生大贤，其间往往几千年。
前日颜曾乃并世，后来孙乐还齐肩。
参稽疏数未一概，废兴大抵关诸天。
恭惟皇家受眷命，五星集奎光芒悬。
复振斯文自洙泗，涣然遗响闻伊瀍。
微言奥论揭日月，九州四海俱流传。
浩斋先生本自得，闻风特起吾东川。
当时造入自孟子，善养其气气浩然。
配合道义期充足，至大而刚直以全。
后来岂不有继者，要之闻道先生先。
今夕何夕天气好，虞琴初奏南薰弦。
正阳之月月几望，于时盖得乾之乾。
宜其秀质温如玉，不磷不缁白且坚。
吾君好学古未有，直上便可升经筵。
力辟淫邪开正道，雍容尧舜陈王前。
仰视苍苍岂无意，如此大器堪扶颠。
诸生载酒来荐寿，山肴野蔌徒拳拳。
跻彼公堂喜拜舞，正也请赋嵩高篇。
鹧鸪天（自兴远桥过清夏堂）
张鎡（宋代）

闲立飞虹远兴长。一方云锦荐疏凉。翻风翠盖无尘土，出水红妆有艳香。

携靓侣，泛轻航。棹歌惊起野鸳鸯。同过清夏看新月，茉莉花园小象床。
送关国录守简州
员兴宗（宋代）

生世事忧喜，扰扰合与分。
合即海上鸥，分乃风中云。
分合悬有定，谁能预戚忻。
心空等行脚，得酒且策勋。
念昔求见子，相看每相群。
夤缘再值遇，天南话乡枌。
朝声并屋喧，夜饮竟面醺。
我遇不易振，但知祖皇坟。
君言时作我，神机谢耡耘。
如何日蹙唧，蹙唧向我云。
自来越上吟，五别西山芹。
缅然动中怀，羁心为之焚。
辞殚起后虑，徃勇稽前闻。
归思溢浩浩，江流泛沄沄。
君鞭先我着，我其敢后君。
蜀远谁肯顾，万里乘华勋。
国恩自丘山，彼此当勤勤。
况复坐红日，椒桂来奇芬。
人生行乐尔，妙寄穷天垠。
却写分外虑，太空鼓蝇蚊。
君行不作痴，我将理吾军。
渐营卓锥地，遗书收放纷。
故家通社腊，与子同朝曛。
斯言不自领，请移北山文。
次韵赠西谓之
龚颖（宋代）

胆怯何由戴铁冠，只缘昭代奖孤寒。
曲肱未遂违前志，直指无闻是旷官。
三署每传朝客说，五溪闲凭郡楼看。
祝君早得文场隽，况值天阶正舞干。
寿阳曲·潇湘夜雨
马致远（元代）

渔灯暗，客梦回。一声声滴人心碎。孤舟五更家万里，是离人几行清泪。(清泪 一作：情泪)
落花怨
蒋坦（清代）

寂寞园中树，飞花委绿苔。春风易吹落，何似不吹开。
葛井涵秋
郑瀛（宋代）

吾乡葛氏真好奇，凿开石井山之湄。
寒波清冽不受暑，主人爱取沁诗脾。
百年兴废事非昔，莓苔剥落土花碧。
我来拂拭已忘言，落叶西风秋析析。
西江月（再游龙隐岩，追和陶商翁韵）
方信孺（宋代）

碧洞青崖著雨，红泉白石生寒。朅来十月九湖山。人笑元郎太漫。

绝壑偏宜叠鼓，夕阳休唤归鞍。兹游未必胜骖鸾。聊作湖南公案。
卜居
舒岳祥（宋代）

丹青不用画吾庐，小小茅茨住近湖。
欲探春风先插柳，要看雪景更栽芦。
野船摇处水乱叠，海雁眠来草似铺。
妆点个中新景致，藤冠布褐老癯儒。
春晚
许景衡（宋代）

行乐连三月，渔樵亦醉吟。桑麻须日力，花絮识春深。

飘泊惊时变，文章信陆沉。故园渺天末，无限欲归心。
寄王干
韩淲（宋代）

闽粤榕青蕉子红，年光当付酒杯中。推愁顾此欢无策，作兴从杯醉有功。

犴狱赞台居上幕，藩方连帅近元戎。雨岩风雪应回首，我老穷山更忆公。
游仙词三十三首
王镃（宋代）

偶巡三岛过瀛洲，闲把新绦击海虬。
忽报词臣当直日，灵风吹到五云楼。
吕四 其二
邹浩（宋代）

摇转船头顺碧波，日行五百未为多。三湘二浙虽辽远，尚及家庭赏芰荷。
夏日奉使南海在道中作
张九龄（唐代）

缅然万里露，赫曦三伏时。飞走逃深林，流烁恐生疵。

行李岂无苦，而我方自怡。肃事诚在公，拜庆遂及私。

展力惭浅效，衔恩感深慈。且欲汤火蹈，况无鬼神欺。

朝发高山阿，夕济长江湄。秋瘴宁我毒，夏水胡不夷。

信知道存者，但问心所之。吕梁有出入，乃觉非虚词。
示英州风僧
白玉蟾（宋代）

宗门老衲旧仪刑，配字年来老转青。
谁道南能无一物，如今英石尽铜腥。
杨村园户裁芙蓉为堑，一路凡数万枝
杨万里（宋代）

杨村江上绕江园，十里霜红烂欲燃。
都种芙蓉作篱落，真将绵绣里山川。
晚妆照水密如积，春色入秋寒更鲜。
客舍瓶中两三朵，可怜向客强婵娟。
骊山温泉
袁保恒（清代）

荒椽短瓦日黄昏，遗恨犹归望帝魂。不管马嵬寒彻骨，华清池水至今温。
亡友潘邠老有满城风雨近重阳之句今去重阳四日而风雨大作遂用邠老之句广为三绝句 其二
谢逸（宋代）

满城风雨近重阳，不见修文地下郎。想得武昌门外柳，垂垂老叶半青黄。
透法身句
释重顯（宋代）

一叶飘空便见秋，法身须透闹啾啾。
明年更有新条在，恼乱春风卒未休。
相和歌辞。决绝词三首
元稹（唐代）

乍可为天上牵牛织女星，不愿为庭前红槿枝。
七月七日一相见，故心终不移。
那能朝开暮飞去，一任东西南北吹。
分不两相守，恨不两相思。
对面且如此，背面当可知。
春风撩乱伯劳语，况是此时抛去时。
握手苦相问，竟不言后期。
君情既决绝，妾意已参差。
借如死生别，安得长苦悲。
噫春冰之将泮，何余怀之独结。
有美一人，於焉旷绝。
一日不见，比一日于三年，况三年之旷别。
水得风兮小而已波，笋在苞兮高不见节。
矧桃李之当春，竞众人之攀折。
我自顾悠悠而若云，又安能保君皓皓之如雪。
感破镜之分明，睹泪痕之馀血。
幸他人之既不我先，又安能使他人之终不我夺。
已焉哉，织女别黄姑，一年一度暂相见，彼此隔河何事无。
夜夜相抱眠，幽怀尚沉结。
那堪一年事，长遣一宵说。
但感久相思，何暇暂相悦。
虹桥薄夜成，龙驾侵晨列。
生憎野鹊往迟回，死恨天鸡识时节。
曙色渐曈曨，华星次明灭。
一去又一年，一年何时彻。
有此迢递期，不如生死别。
天公隔是妒相怜，何不便教相决绝。
送昌言舍人得告蜀三首
司马光（宋代）

富贵动归思，由来光里闾。
戒门羞主父，负弩笑相如。
外物有荣悴，中心无戚疏。
遥知见亲旧，不改布衣初。
和道中咏怀
韦骧（宋代）

酒轶刘伶颂，茶高陆羽经。庶几延笑语，何事驻长亭。
北京八咏 其二 玉泉垂虹
王洪（明代）

碧嶂丹崖泻不停，翠微云净转分明。春风不散空中影，夜月偏闻树底声。

内苑分来瑶草合，御桥流出凤池平。仙源信与人间别，岁岁年年长自清。
送御史蒋公赴漕江东
胡宿（宋代）

簪笔天阶柱下官，孤风凛凛振台端。坐曹常佐甘泉计，奏事曾台武帐冠。

一日雕龙分使节，几年骢马避朝鞍。商功未是须贤地，荷橐行归侍玉銮。
林上人归蜀
释崇岳（宋代）

明明此事不由他，吃饭无端咬著沙。
自己灵光皆丧尽，三千里外摘杨花。
汴州离乱后忆韩愈、李翱
孟郊（唐代）

会合一时哭，别离三断肠。残花不待风，春尽各飞扬。

欢去收不得，悲来难自防。孤门清馆夜，独卧明月床。

忠直血白刃，道路声苍黄。食恩三千士，一旦为豺狼。

海岛士皆直，夷门士非良。人心既不类，天道亦反常。

自杀与彼杀，未知何者臧。
送张别驾之琼州
湛若水（明代）

忆昔张公子，倾盖淮南道。宛宛青阳色，侃侃金玉吐。

邂逅金陵游，抚臆道衷素。往来二十霜，头颅各非故。

君今渡琼台，海岸孤绝处。别驾展骥足，千群看独步。
答许询诗
孙绰（魏晋）

仰观大造，俯览时物。机过患生，吉凶相拂。智以利昏，识由情屈。

野有寒枯，朝有炎郁。失则震惊，得必充诎。

峨峨高门，鬼窥其庭。弈弈华轮，路险则倾。前辀摧轴，后鸾振铃。

将队竞奔，诲在临颈。达人悟始，外身遗荣。

遗荣荣在，外身身全。卓哉先师，修德就闲。散以玄风，涤以清川。

或步崇基，或恬蒙园。道足匈怀，神栖浩然。

咨余冲人，禀此散质。器不韬俗，才不兼出。敛衽告诚，敢谢短质。

冥运超感，遘我玄逸。宅心辽廊，咀嚼妙一。

孔父有言，后生可畏。灼灼许子，挺奇拔萃。方玉比莹，拟兰等蔚。

寄怀大匠，仰希遐致。将隆千仞，岂限一匮。

自我提携，倏忽四周。契合一源，好结回流。泳必齐味，翔必俱游。

欢与时积，遂隆绸缪。一日不见，情兼三秋。

矧乃路遐，致兹乖违。尔托西隅，我滞斯畿。寂寂委巷，寥寥闲扉。

凄风夜激，皓雪晨霏。隐机独咏，赏音者谁。

贻我新诗，韵灵旨清。粲如挥锦，琅若叩琼。既欣梦解，独愧未冥。

愠在有身，乐在忘生。余则异矣，无往不平。理苟皆是，何累于情。

□□□□，戒以古人。邈彼巢皓，千载绝尘。山栖嘉遁，亦有负薪。

量力守约，敢希先人。且戢谠言，永以书绅。
宣府 其二
彭兆荪（清代）

宣仗离宫建羽旄，当年巡幸肃弓刀。却来御苑怜黄土，谁使将军号赭袍。

罽幕寒支碱碛远，花台秋飐隼旗高。鹰坊虎圈悲风起，和入长松作怒涛。
畏途
刘攽（宋代）

畏途十杀一，昧者已知戒。奔航失维楫，将恐亦同败。

凝冰难长清，甘醴复先坏。桔槔独知道，俯仰非有罪。
大涤洞 其二
槻伯圜（宋代）

飞饷江淮脱此身，聊寻九锁浣兵氛。笑呼天柱峰前月，共踏栖兵洞里云。

阴谷神泉霜后王，阳坡灵草雨馀薰。十年洗髓除凡骨，傥契仙翁迈与文。
金刚随机无尽颂·法界通花分第十九
释印肃（宋代）

田歌答郢歌，露柱中心和。
田郢本自无，露柱是什么。
画马题 其九
张穆（明代）

穆王西返八龙空，留影犹能百代雄。身染瑶池五云彩，至今毛鬣散秋风。
城上亭二首
孔武仲（宋代）

更无人迹逐攀跻，庐岳乌藤手自携。
沧海谁论六月息，茂林今得一枝栖。
幽芳满径春难老，翠樾连云日易西。
况有北郊宜旷望，公余聊此发醯鸡。
送僧归杼山
李龏（金朝）

乱峰村口寺，旧有昼公房。鸟宿猿啼处，风吹月在傍。

揭云松景黑，涸石藓痕黄。明日烟霞外，相望隔夕阳。
彝陵城用欧阳公黄溪渡韵
严烺（清代）

猿啼三峡巴江水，日夕灵潮往复回。蜀道如天犹可上，秦灰历劫未须哀。

黄陵有客探山胜，绛雪何人共酒杯。望望金沙家万里，翻怜予自发源来。
和张二十五游白龙溪甘水谷郊居杂咏七首
范祖禹（宋代）

君家潇洒住园林，更入青山径路深。
唯有白云为得侣，祗应流水是知音。
立春帖子·太上皇帝阁
周必大（宋代）

莫讶东风早，元从太极来。
腊寒犹半月，花已满头开。
上巳二首 其一
杨光溥（明代）

百年逢上巳，花柳遍春城。燕麦迎风舞，桑鸠唤雨鸣。

逃禅常晏起，脩禊偶閒行。却忆兰亭会，风流万古情。
悼亡 其一
王十朋（宋代）

燕寝焚香老病身，细君相对坐如宾。而今一榻维摩室，唯与无言法喜亲。
昭亭别施度支
梅尧臣（宋代）

昭亭送客地，来往四十年。
常视松端日，每稽潭上船。
风移虎旗脚，寒入牛童肩。
待访名山去，相期庐阜前。
清明出行阡丘
陆深（明代）

病来廿日始胜冠，花柳清明满画阑。二月光阴半晴雨，百年尘世几悲欢。

王孙芳草连天碧，燕子东风作阵寒。万事山头一抔土，麒麟留得后人看。
论语·闻政章四首
陈普（宋代）

莫贪学圣在闻言，但看威仪已灿然。
无隐无言二章旨，此章盖已具其全。
答吴棣窗
陈著（宋代）

来访在家僧，连床坐夜镫。
狂谈抛玉麈，剧饮渴黄藤。
一见皆风月，相投不炭冰。
何当长作伴，山水足临登。
题睦州郡中千峰榭
方干（唐代）

岂知平地似天台，朱户深沈别径开。
曳响露蝉穿树去，斜行沙鸟向池来。
窗中早月当琴榻，墙上秋山入酒杯。
何事此中如世外，应缘羊祜是仙才。
夜乘航
吴仙湖（宋代）

渔火穿蓬罅，僧钟到梦边。
水乡多得月，野境远连天。
败苇流萤集，荒林宿鸟喧。
舟人苦无夜，未晓起炊烟。
偈颂二百零五首
释正觉（宋代）

云门老子能施设，胡饼佛祖俱超越。
哆哆和和两片皮，狤狤獠獠三寸舌。
不是特地展家风，也非投机应时节。
生铁铸成无孔鎚，忒团圞兮难下楔。
宿迁道中望骆马湖
陈仪（清代）

照眼湖光一片明，遥岑隐约黛眉横。云低雁阵垂垂下，风趁渔眉叶叶轻。

极浦孤村无限好，淡烟疏柳不胜情。客愁连日忽销豁，始觉江南道上行。
东坡先生挽词 其三
释道潜（宋代）

少年持国论，不羡洛阳人。抗疏忘机骫，危言骇搢绅。

丹衷那有谓，康济在斯民。竟谪江湖去，端居寂寞滨。
偈
释普信（宋代）

残雪既消尽，春风日渐多。
若将时节会，佛法又如何。
偈颂二百零五首
释正觉（宋代）

释迦自是释迦，然灯莫要添些。
不用烧钱引鬼，何须勾贼破家。
你那里针劄不入，我这里石上栽华。